Schaan, 17. April 2023

Sporočila za medije

Lihtenštajnski forum o prihodnosti Alp »Moje zdravje, naše podnebje«

**Kako vpliva podnebna kriza na naše telesno in duševno zdravje? Kateri ukrepi so potrebni za ohranjanje zdravja ljudi in okolja? Na postavljeni vprašanji in tudi številna druga bomo odgovore iskali na prvem Lihtenštajnskem forumu o prihodnosti Alp, ki bo pod geslom Moje zdravje, naše podnebje potekal 30. junija in 1. julija 2023 v Schaanu v Lihtenštajnu.**

Vročinski valovi, skalnati podori, bolezni. Učinki podnebne krize prinašajo vse večja tveganja tudi za naše zdravje in ta vključujejo različne bolezni, od srčno-žilnih obolenj, alergij, s podnebjem povezanih nalezljivih bolezni do anksioznosti in depresij. Segrevanje podnebja je še posebno prizadelo območje Alp, a ravno alpski prostor ima s svojo edinstveno naravno pokrajino na različnih nadmorskih višinah in z območji redkejše in razpršene poselitve izjemen potencial za zdravje ljudi. Tudi med spodbujanjem zdravja in varstvom podnebja obstaja veliko sinergij, ki jih velja izkoristiti. Mednarodna konferenca bo odprla prostor za razpravo o tem, katera so tveganja in stranski učinki podnebne krize na zdravje in dobro počutje ljudi v Alpah in kako lahko najučinkoviteje zdravimo simptome.

Udeleženci mednarodne konference Forum o prihodnosti Alp bodo lahko prisluhnili prispevkom o vplivih podnebne krize na zdravje in sodelovali v razpravi o odličnih primerih delovanja na tem področju in ukrepih iz znanosti in prakse. Na delavnicah in predstavitvah bodo, razdeljeni v manjše skupine, poglobljeno razpravljali o prehrani in kmetijstvu, gibanju in telesnih aktivnostih, boleznih, psihologiji in naravnih nesrečah. Program konference poleg interdisciplinarne izmenjave ponuja tudi možnost utrjevanja starih in navezovanja novih stikov, prav tako bodo organizirane zanimive ekskurzije po Lihtenštajnu.

**Keynotes:**

**S talečih se ledenikov v urgentni center** ali kako planetarne krize vplivajo na naše zdravje? (Bea Albermann, zdravnica ter aktivistka in podpornica koncepta planetarnega zdravja, Zürich)

**Zdravilni potencial Alp:** vpliv okolja na duševno in telesno zdravje ljudi (Arnulf Hartl, imunolog in vodja Inštituta za ekomedicino Medicinske univerze Paracelsus (PMU), Salzburg)

**Program in prijava na** <https://forumprihodnostialp.li/>.

Lihtenštajnski Forum o prihodnosti Alp bo potekal pod pokroviteljstvom Vlade Kneževine Lihtenštajn in v organizaciji CIPRE International, izvedbo pa je finančno podprla Občina Schaan.

Fotografije v kakovosti, primerni za tisk, si lahko presnamete z naslednjega naslova: [www.cipra.org/sl/sporocila-za-medije](http://www.cipra.org/sl/sporocila-za-medije).

Za vprašanja vam je na voljo: Anna Mehrmann, CIPRA International, +423 237 53 17, [futureforum@cipra.org](mailto:futureforum@cipra.org)

**CIPRA – za kakovostno življenje v Alpah**

Mednarodna komisija za varstvo Alp (CIPRA) je neprofitna in nevladna krovna organizacija s predstavništvi v sedmih alpskih državah in z mrežo več kot sto članskih organizacij. CIPRA deluje na znanstveni podlagi, uporablja raznovrstne komunikacijske načine, si prizadeva za ozaveščanje javnosti o alpski politiki in sodeluje v projektih, katerih namen je udejanjanje trajnostnega razvoja v praksi. Prav tako se zavzema za ohranjanje naravne in kulturne dediščine, za krepitev regionalne pestrosti ter skupno reševanje čezmejnih izzivov na območju alpskega prostora. [www.cipra.org](http://www.cipra.org)